Program
obstarávania služobných bytov pre zamestnancov štátnej správy

A.	Cieľ programu obstarávania služobných bytov pre zamestnancov štátnej správy (Ďalej len „program služobných bytov“
	V rámci možnosti štátneho rozpočtu vytvoriť podmienky pre stabilizáciu zamestnancov štátnej správy výstavbou, prestavbou, alebo kúpou bytov, ktoré budú mať charakter služobných nájomných bytov podľa zákona SNR č. 189/1992 Zb. o úprave niektorých pomerov súvisiacich s nájmom bytov a s bytovými náhradami v znení zákona č. 484/2001 Z. z. a zákona č. 404/2002 Z. z.
B.	Predmet programu služobných bytov
Predmetom programu služobných bytov je poskytovanie podpory vo forme dotácie na 
a)	kúpu pozemku, ktorý je určený na výstavbu služobných bytov,
b)	kúpu spoluvlastníckeho podielu na pozemku, ktorý je určený na výstavbu služobných bytov, alebo ktorý súvisí s kúpou dokončených, prípadne rozostavaných bytov,
c)	úhradu projektovej dokumentácie technickej vybavenosti, ktorá podmieňuje užívanie služobných bytov,
d)	úhradu projektovej dokumentácie bytového domu,
e)	výstavbu technickej vybavenosti, ktorá podmieňuje užívanie služobných bytov,
f)	výstavbu a dostavbu rozostavaných služobných bytov,
g)	kúpu bytov,
h)	kúpu nebytovej stavby, ktorej prestavbou vzniknú služobné byty,
i)	prestavbu nebytovej stavby na služobné byty.
C.	Pôsobnosť programu služobných bytov
1)	Gestorom programu služobných bytov je Ministerstvo výstavby a regionálneho rozvoja SR (ďalej len „ministerstvo“), ktoré v súlade s § 10 zákona č. 575/2001 Z.z. o organizácii činnosti vlády a organizácii ústrednej štátnej správy je ústredným orgánom štátnej správy pre tvorbu a uskutočňovanie bytovej politiky.
2)	Príjemcom dotácie je príslušný ústredný orgán štátnej správy, ktorý obstaráva a zabezpečuje správu služobných bytov pre potreby svojej organizácie v súlade s § 1 ods. 2 a 3 zákona SNR č. 189/1992 Zb. o úprave niektorých pomerov súvisiacich s nájmom bytov a s bytovými náhradami v znení zákona č. 484/2001 Z. z. a zákona č. 404/2002 Z. z. (ďalej len „príjemca dotácie“).

D.	Výška dotácie:
1) Dotácia sa poskytuje vo výške 100% ceny predmetu podpory, dohodnutej v zmluve o dielo alebo v kúpnej zmluve pričom dohodnutá cena vrátane dane z pridanej hodnoty
a)	pre predmet uvedený v bode B. písm. a), b) a h) nesmie presiahnuť cenu zistenú podľa osobitného predpisu,)
b)	pre predmet uvedený v bode B. písm. c) a d) musí vychádzať z jeho obstarania podľa osobitného predpisu,)
c)	pre predmet uvedený v bode B. písm. e) pri obstarávaní 
1.	verejného vodovodu 					17 690 Sk/byt
2.	verejnej kanalizácie vrátane ČOV			35 390 Sk/byt
3.	miestnej komunikácie vrátane verejného osvetlenia	34 570 Sk/byt
d)	pre predmet uvedený v bode B. písm. f) nepresiahne 20 420 Sk/m2 podlahovej plochy bytu3), bez loggií, balkónov, pivníc a miestnosti nachádzajúcich sa mimo bytu, pričom 
1.	pre obce a mestá do 30 000 obyvateľov sa táto cena upraví koeficientom 0,95,
2.	pre mestá od 30 000 do 100 000 obyvateľov sa táto cena upraví koeficientom 1,05,
3.	pre mestá nad 100 000 obyvateľov sa táto cena upraví koeficientom 1,11,
4.	pre Bratislavu sa táto cena upraví koeficientom 1,25,
e)	pre predmet uvedený v bode B. písm. g) sa stanoví podľa osobitného predpisu1) a nesmie presiahnuť cenu uvedenú v písmene d).
f)	pre predmet uvedený v bode B. písm. i) nepresiahne 15 310 Sk/m2 podlahovej plochy bytu (bez loggií, balkónov, pivníc a miestnosti nachádzajúcich sa mimo bytu) pričom 
1.	pre obce a mestá do 30 000 obyvateľov sa táto cena upraví koeficientom 0,95,
2.	pre mestá od 30 000 do 100 000 obyvateľov sa táto cena upraví koeficientom 1,05,
3.	pre mestá nad 100 000 obyvateľov sa táto cena upraví koeficientom 1,11,
4.	pre Bratislavu sa táto cena upraví koeficientom 1,25,
2)	Cena pre predmet uvedený v bode B. písm. f) a i) zahŕňa náklady na stavebné práce a dodávky potrebné na výstavbu bytového objektu. Do tejto ceny sa nezahŕňajú náklady na pozemok, projektovú dokumentáciu, technickú vybavenosť ani inžiniersku činnosť. 
3)	Cena predmetu podpory sa stanoví ku dňu podpísania zmluvy, ktorou sa predmet podpory obstaráva a je konečná. Cenu predmetu podpory dohodnutú podľa predchádzajúcej vety je možné upraviť len z dôvodu legislatívnych zmien vplývajúcich na cenu bytových stavieb.
4)	Stanovená suma platí pre obstaranie bytov v prevedení bežného štandardu vybavenosti vrátane zariadenia bytu, ktorý upraví vykonávací predpis vydaný ministerstvom. Ministerstvo pre rok 2004 a ďalšie roky upraví limit ceny uvedený v ods. 1 písm. c), d) a f) v súlade s indexom cien stavebných prác v bytovej výstavbe podľa klasifikácie stavieb za ostatných 12 mesiacov zverejnenom Štatistickým úradom SR za november bežného roka. Zmeny podľa predchádzajúcej vety oznámi ministerstvo vo svojom vestníku.
E.	Podmienky poskytnutia dotácie:
1)	Služobný byt obstaraný v rámci programu služobných bytov možno prenajať len nájomcovi, ktorým je zamestnanec štátnej správy, vykonáva v štátno-zamestnaneckom pomere štátnu službu v stálej, dočasnej a prípravnej štátnej službe alebo v pracovnom pomere na dobu neurčitú alebo v trvalom alebo stálom služobnom pomere, ak
a)	v mieste výkonu povolania alebo v mieste, ktoré umožňuje dennú dochádzku do práce nie je nájomcom, spoločným nájomcom, vlastníkom alebo spoluvlastníkom iného bytu v bytovom dome alebo rodinnom dome, alebo 
b)	v mieste výkonu povolania alebo v mieste, ktoré umožňuje dennú dochádzku do práce neužíva byt v bytovom dome alebo rodinnom dome, ktorý je vo vlastníctve alebo nájme príbuzného v priamom rade alebo
c)	je nájomcom, resp. spoločným nájomcom služobného bytu, ktorý nezabezpečuje veľkosťou podlahovej plochy bytu ľudsky dôstojné bývanie zamestnanca a členov jeho domácnosti.
2)	Pri obstarávaní predmetu podpory sa postupuje podľa osobitného predpisu.2)
3)	Dotácia sa poskytne na obstaranie bytu, ktorého podlahová plocha (bez loggií, balkónov, pivníc a miestností nachádzajúcich sa mimo bytu) neprevýši  90 m2. 
4)	Príjemca dotácie zabezpečí, aby 
a)	zmluva o nájme služobného bytu bola uzavretá na dobu určitú, s možnosťou predĺženia doby nájmu bytu pri dodržaní podmienok upravených v odseku 1,
b)	zanikol nájom bytu s osobami, ktoré nespĺňajú podmienky na užívanie služobného bytu.
5)	Výška mesačného nájomného za užívanie služobného bytu sa určí v súlade s platným cenovým predpisom.4)
F.	Postup pri poskytnutí dotácie:
1)	Zdrojom dotácie sú prostriedky štátneho rozpočtu alebo mimorozpočtové zdroje. 
2)	V rámci prípravy návrhu štátneho rozpočtu na príslušný kalendárny rok uplatnia príjemcovia dotácie požiadavku na výšku dotácie na obstaranie predmetu podpory u ministerstva, ako gestora programu služobných bytov. 
3)	Gestor programu služobných bytov v nadväznosti na požiadavky podľa odseku 2 uplatní v rámci prípravy rozpočtu svojej kapitoly návrh na financovanie predmetného programu služobných bytov z verejných prostriedkov.
4)	Príjemca dotácie bude pre účely rozpočtovania prostriedkov na príslušný kalendárny rok samostatným podprogramom.
5)	V nadväznosti na rozsah prostriedkov vyčlenených v štátnom rozpočte na príslušný rozpočtový rok pre program služobných bytov stanoví gestor programu služobných bytov ročnú výšku prostriedkov na realizáciu podprogramov, ktoré budú v súlade so zákonom o rozpočtových pravidlách poskytnuté jednotlivým príjemcom dotácie.
6)	Čerpanie dotácie v rámci jednotlivých podprogramov je podmienené splnením podmienok stanovených v programe služobných bytov.
7)	Príjemcovia podpory, ako účastníci medzirezortného programu služobných bytov sú povinní informovať gestora programu služobných bytov o plnení svojho podprogramu. Správy o plnení podprogramu predkladajú gestorovi v termíne do 15. dní po ukončení štvrťroka.
8)	Príjemca dotácie je povinný zúčtovať použitie finančných prostriedkov zo štátneho rozpočtu v súlade s osobitným predpisom.5)
G.	Sankcie
1)	Nedodržanie podmienok pri obstarávaní predmetu podpory podľa programu služobných bytov sa považuje za neoprávnené použitie štátnych prostriedkov.
2)	V prípade neoprávneného použitia štátnych prostriedkov sa uplatnia sankcie za porušenie rozpočtovej disciplíny v súlade s osobitným predpisom.6)
H.	Záverečné ustanovenia
1)	Program služobných bytov nadobúda účinnosť dňom schválenia vládou Slovenskej republiky.
2)	Schválením programu služobných bytov sa zrušuje program schválený uznesením vlády Slovenskej republiky č. 324 z 11. apríla 2001.